सूक्ष्म, लघु एवं मध्यम उद्यम मंत्रालय
सूक्ष्म, लघु एवं मध्यम उद्यम मंत्री श्री नारायण राणे ने अंतर्राष्ट्रीय महिला दिवस 2022 के अवसर पर महिलाओं के लिए विशेष उद्यमिता प्रोत्साहन अभियान - "समर्थ" का शुभारंभ किया
अंतर्राष्ट्रीय महिला दिवस 2022 के अवसर पर, केंद्रीय एमएसएमई मंत्री श्री नारायण राणे ने एमएसएमई राज्य मंत्री श्री भानु प्रताप सिंह वर्मा के साथ आज नई दिल्ली में महिलाओं के लिए एक विशेष उद्यमिता प्रोत्साहन अभियान - "समर्थ" का शुभारंभ किया। इस अवसर पर सचिव , एएस एंड डीसी , अध्यक्ष , मंत्रालय के वरिष्ठ अधिकारी और महिला उद्यमी उपस्थित थे।
कार्यक्रम में श्री नारायण राणे ने महिलाओं को बधाई देते हुए कहा कि एमएसएमई क्षेत्र महिलाओं के लिए अधिक अवसर प्रदान करता है। श्री राणे ने कहा कि एमएसएमई मंत्रालय अपनी योजनाओं और पहलों के माध्यम से महिलाओं के लिए कई अतिरिक्त लाभ प्रदान करके महिलाओं के बीच उद्यमिता संस्कृति विकसित करने के लिए लगातार प्रयास कर रहा है। श्री राणे ने महिलाओं के लिए एक विशेष उद्यमिता प्रोत्साहन अभियान - "समर्थ" की घोषणा की। उन्होंने कहा कि यह अभियान मंत्रालय द्वारा कार्यान्वित किया जा रहा है ताकि महिलाओं को स्वरोजगार के अवसर प्रदान करके उन्हें आत्मनिर्भर और स्वतंत्र होने का अवसर प्रदान किया जा सके।
श्री भानु प्रताप ने कहा कि एमएसएमई मंत्रालय एमएसएमई क्षेत्र में महिलाओं की अधिक भागीदारी की कल्पना करता है और इसलिए उद्यमिता को बढ़ावा देने के लिए कड़ी मेहनत करेगा। महिलाएं आज जीवन के हर क्षेत्र में असाधारण और अभूतपूर्व उपलब्धियां हासिल कर रही हैं और उनका भविष्य क्या होगा, इसके बारे में वे आशावादी हैं। सरकार द्वारा बढ़ी हुई सहायक पहलों के साथ, हम एक साथ भविष्य में भारत के एक नए युग की शुरुआत कर सकते हैं।
मंत्रालय की समर्थ पहल के अंतर्गत, इच्छुक और मौजूदा महिला उद्यमियों को निम्नलिखित लाभ उपलब्ध होंगे:
- मंत्रालय की कौशल विकास योजनाओं के अंतर्गत आयोजित मुफ्त कौशल विकास कार्यक्रमों में 20 प्रतिशत सीटें महिलाओं के लिए आवंटित की जाएंगी। इससे 7500 से अधिक महिलाएं लाभान्वित होंगी।
- मंत्रालय द्वारा कार्यान्वित विपणन सहायता के लिए योजनाओं के अंतर्गत घरेलू और अंतर्राष्ट्रीय प्रदर्शनियों में भेजे गए एमएसएमई व्यापार प्रतिनिधिमंडल का 20 प्रतिशत हिस्सा महिलाओं के स्वामित्व वाले एमएसएमई को समर्पित होगा।
- एनएसआईसी की वाणिज्यिक योजनाओं पर वार्षिक प्रसंस्करण शुल्क पर 20 प्रतिशत की छूट।
- उद्यम पंजीकरण के अंतर्गत महिलाओं के स्वामित्व वाले एमएसएमई के पंजीकरण के लिए विशेष अभियान
इस पहल के माध्यम से, एमएसएमई मंत्रालय महिलाओं को कौशल विकास और बाजार विकास सहायता प्रदान करने पर ध्यान केंद्रित कर रहा है और ग्रामीण और उप-शहरी क्षेत्रों की 7500 से अधिक महिला उम्मीदवारों को वित्त वर्ष 2022-23 में प्रशिक्षित किया जाएगा। इसके अलावा, हजारों महिलाओं को घरेलू और अंतरराष्ट्रीय प्रदर्शनियों में अपने उत्पादों को प्रदर्शित करने और उनके विपणन के अवसर मिलेंगे।
साथ ही, सार्वजनिक खरीद में महिला उद्यमियों की भागीदारी बढ़ाने के लिए, वर्ष 2022-23 के दौरान एनएसआईसी की निम्नलिखित वाणिज्यिक योजनाओं पर वार्षिक प्रसंस्करण शुल्क पर 20 प्रतिशत की विशेष छूट की पेशकश की जाएगी:
- एकल बिंदु पंजीकरण योजना
- कच्चे माल की सहायता और बिल में छूट
- निविदा विपणन
- बी2बी पोर्टल एमएसएमईमार्ट.कॉम
अंतर्राष्ट्रीय महिला दिवस मनाने के लिए, एमएसएमई मंत्रालय ने राष्ट्रीय लघु उद्योग निगम और भारत एसएमई मंच के सहयोग से एक अंतर्राष्ट्रीय सम्मेलन - "महिला उद्यमियों को सशक्त बनाना" विषय पर आयोजित किया। सम्मेलन का आयोजन मौजूदा और महत्वाकांक्षी भारतीय महिला उद्यमियों को दुनिया के विभिन्न हिस्सों से सबसे सफल महिला उद्यमियों के अनुभवों और उद्यमशीलता की यात्रा के साथ-साथ अंतरराष्ट्रीय विशेषज्ञों के साथ उद्यमिता में सर्वोत्तम प्रथाओं और नवाचार पर चर्चा करने के लिए एक मंच प्रदान करने के लिए किया गया है। मंत्रालय के वरिष्ठ अधिकारियों द्वारा मंत्रालय द्वारा कार्यान्वित की जा रही विभिन्न योजनाओं पर एक व्यापक प्रस्तुति भी दी गई।